text: Ulovligt varehus får lov til at blive
  22 marts 2011 kl. 08.58
  Selv om højesteret på torsdag skulle ende med at erklære Bilka i Horsens ulovligt opført, bliver varehuset ikke revet ned. 
  Det vurderer flere eksperter over for Ritzau forud for højesterets dom.
  Da vil retten bestemme, om det var ulovligt at opføre Bilka.
  Den yderste konsekvens af dommen kan være, at Bilka i Horsens skal rives ned.
  Men det er højst usandsynligt, vurderer bl.a. lektor ved Aalborg Universitets Institut for Planlægning, Jørgen Møller.
  - Der sker ikke noget fysisk. Der er flere eksempler på, at grundejere, der har bygget en carport 10 cm for høj, skal rive den ned igen. Men de store projekter får lov at blive stående, siger Jørgen Møller.
  Ifølge Dansk Handelsblad vil Dansk Supermarked kræve 750 mill. kr., hvis koncernen bliver tvunget til at rive Bilka i Horsens ned.
  